Tauria kubermang
Tauria kubermang oli Venemaa keisririigi, Vene vabariigi ja Vene NFSV haldusüksus aastatel 1802–1921. Kubermang asus praeguse Ukraina lõunaosas, selle looduslikud piirid olid Dnepri jõe alamjooks, Must meri ja Aasovi meri. Kubermangu halduskeskus oli Simferopoli linn Krimmi poolsaarel. Krimmi poolsaar kuulus täielikult kubermangu koosseisu ja ka kubermangu nimi tuli Krimmi poolsaare ajaloolisest nimest (Tauria, vene keeles Таврида, kreeka keeles Taurikē). Tauria kubermang moodustati 20. oktoobril (vkj 8. oktoobril) 1802, kui senine Novorossiiski kubermang jagati haldusreformi käigus kolmeks osaks. Tauria kubermangu põhiosa moodustasid seni Novorossiiski kubermangu kuulunud Tauria oblasti alad. Aastatel 1917–1920 olid kubermangu piirid pidevas muutumises. 1920. aastal läksid Tauria kubermangu kolm maakonda, mis ei asunud Krimmi poolsaarel, lõplikult Ukraina NSV koosseisu. Tauria kubermang likvideeriti 18. oktoobril 1921, mil selle asemele moodustati Krimmi ANSV.